
WYTHNOS 6: MYND I MEWN I JERWSALEM

Yn yr wythnos olaf, byddwn yn tynnu sylw at Gristnogion Palestina y gellir olrhain eu gwreiddiau yn ôl i amser Crist. Deil y Cristnogion hyn i fyw dan amgylchiadau anodd oherwydd y cweryl rhwng Israeliaid a Phalestiniaid.
Esboniad Beiblaidd
Salm 118.1-2, 19-29

Marc 11.1-11 – Mynd i mewn i Jerwsalem

‘Y maen a wrthododd yr adeiladwyr a ddaeth yn brif gonglfaen.’  (Ps.118.22)

Pan ymwelodd y nofelydd Americaidd Herman Melville â Jerwsalem yn 1857, fe’i trawyd gan y nifer fawr o gerrig a oedd ym mhobman, a nododd yn ei ddyddiadur y byddai’n deall o hynny allan pam bod lle mor amlwg i gerrig yn y Beibl. Yng nghanol yr anialwch, parodd Duw i ddŵr lifo allan o graig. Carreg oedd gobennydd Jacob. A charreg wedi ei threiglo ymaith fyddai’n cyhoeddi bod Crist wedi cyfodi o’r bedd.

Mae Jerwsalem heddiw’n ddinas wahanol iawn i’r un yr ymwelodd Melville â hi. Mae’n llawer mwy, ac er gwaetha’i sancteiddrwydd honedig mae’n ddigon tebyg mewn llawer ffordd i sawl dinas arall. Fodd bynnag, mae pobl yn dal i ymweld â hi, i chwilio am hen adeiladau o gerrig ac i gerdded y ffordd a gerddodd Crist ei hun yn yr wythnos dyngedfennol honno sy’n dechrau â Sul y Blodau.
Ond mae Jerwsalem heddiw’n adleisio sawl peth o Jerwsalem dyddiau Iesu. Dinas a feddiannwyd ydyw, ac y mae gwahaniaeth barn ar sut i roi terfyn ar hynny. Dinas o wrthdaro, ac eto dinas a berchir fel lle sanctaidd, a thair crefydd yn ei hawlio, ‘yn cystadlu i’w charu’, chwedl y diweddar Esgob Kenneth Cragg: bydd y sawl a fu’n ymweld â hi’n gwybod yn iawn mor agos i’w gilydd yw Mur Gorllewinol yr Wylofain, Eglwys y Beddrod Sanctaidd a Chromen y Graig. Yr hyn a anwybyddir yn aml yw’r gymuned Gristnogol, sydd wedi parhau yn Jerwsalem ers dyddiau’r eglwys fore.
Dywed adroddiad Marc am Iesu’n cyrraedd Jerwsalem iddo fynd ar ei union i’r Deml ac ‘edrych o’i gwmpas’, fel pe bai’n bererin cyffredin. Ac eto fe ŵyr Marc, fel y gwyddom ninnau, y byddai dyfodiad Iesu i’r ddinas yn achosi helynt (y diwrnod canlynol byddai’n bwrw i lawr fyrddau’r cyfnewidwyr arian yn y Deml). Ei fradychu a’i wadu, ei gondemnio a’i arteithio a’i ladd – dyna oedd yn disgwyl Iesu yno.

Wrth inni gyrraedd Jerwsalem gyda Iesu, cofiwn nad meini a wrthodwyd yw Cristnogion Palestina, y ‘meini byw’ sydd dan oresgyniad, ond meini a anghofiwyd. Ac ar ddechrau wythnos sancteiddiaf y flwyddyn Gristnogol cofiwn y dwyster arbennig a fydd gan hanes marwolaeth ac atgyfodiad Iesu Grist i holl bobl y Dwyrain Canol.

Pwy yw Cristnogion Palestina?
Mae Cristnogion y Balestina hanesyddol (sydd heddiw’n cynnwys Israel a’r tiriogaethau Palestinaidd) yn olrhain eu gwreiddiau’n ôl i gyfnod Crist. I Eglwys Uniongred Gwlad Groeg neu i’r Eglwys Gatholig y perthyn y rhan fwyaf ohonynt, er bod hefyd nifer fechan yn perthyn i draddodiadau Protestannaidd neu draddodiadau Uniongred eraill. Yng nghyfnod  Ymerodraeth y Tyrciaid a hyd nes creu Gwladwriaeth Israel yn 1948, Cristnogion oedd rhwng deg ac ugain y cant o boblogaeth Palestina, ac yr oeddynt yn rhan sylweddol o hunaniaeth genedlaethol y Palestiniaid. Erbyn heddiw, fodd bynnag, syrthiodd y ganran i lai na dau y cant, yn bennaf o ganlyniad i allfudo oherwydd yr ansefydlogrwydd gwleidyddol parhaus yn yr ardal. Dywedir bod dwywaith cymaint o Gristnogion Palestinaidd tref Ramala ar y Lan Orllewinol yn byw erbyn hyn yn Dearborn, Michigan, nag sy’n byw yn Ramala. Mae ar rai pobl ofn y bydd poblogaeth Gristnogol Palestina wedi diflannu’n llwyr mewn ychydig genedlaethau.

Sut beth yw bod yn Gristion ym Mhalestina heddiw?
Nid yw bywyd yn hawdd i Gristnogion Palestina heddiw. Er bod ganddynt ymlyniad corfforol ac ysbrydol dwfn at y Wlad Sanctaidd, bu’n rhaid iddynt, fel y bu’n rhaid i bawb ym Mhalestina, ddygymod â chanlyniadau dybryd yr anghydfod parhaol rhwng Israel a’r Palestiniaid, yn cynnwys trais (a ysgogir gan y ddwy ochr), byddin oresgynnol, rheolfeydd, meddiannu tir ac weithiau tresmasu hyd yn oed ar eu hawliau mwyaf sylfaenol.
Mae’r stori wir a ganlyn am wraig o Nasareth o’r enw Mair yn ddarlun ardderchog o fater hawliau dynol. Iddewes ifanc o Balestina oedd y Fair o Nasareth yr ydym ni’n gwybod amdani ac yn ei charu o’r hanes yn y Beibl, ond Cristion o Balestina yw’r Fair fodern, yn byw yng Ngalilea, lle y mae’r rhan fwyaf o’r 150,000 o Gristnogion Israel yn byw. Rai blynyddoedd yn ôl cwympodd mewn cariad â Christion arall o Balestina o’r enw Ra’ed. Mae gan Ra’ed ddiddordeb angerddol mewn anabledd, ac y mae’n gyfarwyddwr cartref i blant anabl ddifrifol yn ymyl Bethlehem, ar ochr draw’r ffin ag Israel ar y Lan Orllewinol a feddiannwyd.
Am fod y gymuned Gristnogol ym Mhalestina mor fach erbyn hyn, mae dyweddiadau rhwng cyplau sy’n byw ar y naill ochr a’r llall i’r ffin yn beth digon cyffredin. Ond wynebai’r berthynas ramantus hon un anhawster ar unwaith: sut y gallai’r ddau ddyweddĩo? Mae’n draddodiad yn niwylliant Arabiaid Palestina i’r priodfab ymweld â theulu’r briodferch i ofyn am ei llaw. Ond ni allai Ra’ed, am mai Palestiniad ydoedd, gael trwydded gan yr Israeliaid i ymweld â theulu ei ddarpar wraig yn Nasareth. Felly, bu’n rhaid meddwl am rywbeth arall.

Byddai pethau’n siŵr o fod yn iawn unwaith y byddent wedi priodi? Gallai Rae’d wedyn ymuno â’i wraig yn Nasareth? Na, oedd yr ateb trist. Does gan Mair, sy’n ddinesydd Israelaidd, er ei bod o gefndir Palestinaidd, ddim hawl i ddod â gŵr o Balestina i mewn i Israel. Mae deddf Israelaidd o 2003 a elwir yn Ddeddf Dinasyddiaeth a Mynediad i Israel yn gwahardd yn benodol i wŷr a gwragedd o Balestina ddod i mewn i Israel a phreswylio yno. A hynny dim ond am mai Palestiniaid ydynt! Nid rhyfedd bod llawer o bobl hyd yn oed yn Israel yn ystyried bod y Ddeddf yn dangos anffafraeth. Fodd bynnag, methiant fu sawl her iddi yn Uchel Lys a Goruchaf Lys Israel. 
Yr eironi yw y byddai gan Ra’ed pe byddai’n Iddew, hawl awtomatig i fyw yn  Israel, am fod Israel yn wladwriaeth Iddewig sy’n cydnabod ‘hawl i ddychwelyd’ i Iddewon yn unig. Gallai Ra’ed fod wedi byw yn Efrog Newydd neu Florida neu Lundain gydol ei oes, heb unrhyw gysylltiad, teuluol nac arall, ag Israel, a dal i ‘wneud Aliyah’ i Israel a byw yno’n barhaol.
O ganlyniad i’r ddeddf hon, nid oedd gan Mair unrhyw ddewis ond mynd i fyw gyda Rae’d ym Methlehem ar ôl priodi. Yn waeth fyth: pan aethant ar eu mis mêl, golygai’r cyfyngu ar deithio y bu’n rhaid i Mair hedfan o Tel Aviv, a Ra’ed o Amman yng Ngwlad yr Iorddonen. Nid yw carwriaeth yn beth mor syml i Balestiniaid ag y mae i’r gweddill ohonom!

A hithau erbyn hyn yn gymuned fechan iawn, mae Cristnogion Palestina, ar y naill ochr a’r llall i’r ffin, wedi dioddef anffafraeth, goresgyniad ac ansefydlogrwydd gwleidyddol. Mae eu hanawsterau eraill yn cynnwys gweld eu tir yn cael ei feddiannu, eu tai’n cael eu dymchwel, cyfyngu ar eu teithio (gyda rheoliadau milwrol) a chyfyngu neu hyd yn oed wrthod eu hawl i ymweld â Lleoedd Sanctaidd Jerwsalem. Dyna pam yr allfudodd llawer ohonynt. Rhaid inni weddïo y bydd Cristnogion Palestina yn aros yn eu mamwlad ac yn parhau i fod yn wir dystion i Iesu yn eu cymunedau.
Cwestiynau i’w Trafod
1. Sut yr ydych yn ymateb i’r sefyllfa y mae Cristnogion Palestina yn ei hwynebu heddiw?
2. A yw’n bosibl i Jerwsalem gael ei hanrhydeddu gan dair crefydd heb fod gwrthdaro?
3. Pe na bai cymuned Gristnogol hyfyw yn Jerwsalem a’r Tiriogaethau Palestinaidd, pa effaith a gâi hynny ar Gristnogaeth?
Gweddi
Dduw iachaol,

wrth inni ddynesu at Jerwsalem gyda Iesu
bydded inni gofio bob amser
am drallodion a dioddefiadau dy eglwys
yn y wlad y byddwn yn aml yn ei galw’n ‘sanctaidd’.

Gweddĩwn ar iti glywed cri ei phobl
a phrysuro’r dydd pan lifa’r cenhedloedd i mewn i’th Ddinas Sanctaidd 
ac y bydd pawb yn byw mewn heddwch.

Gweddĩwn hyn yn enw Iesu Grist.

Amen.
Eglwysi Ynghyd ym Mhrydain ac Iwerddon 

